Document ID: 32012R0101

KOMISSION ASETUS (EU) N:o 101/2012,
annettu 6 päivänä helmikuuta 2012,
luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonvaraisten eläinten ja kasvien suojelusta niiden kauppaa säätelemällä 9 päivänä joulukuuta 1996 annetun neuvoston asetuksen (EY) N:o 338/97 (1) ja erityisesti sen 19 artiklan 5 kohdan,
sekä katsoo seuraavaa:
(1)
Asetuksessa (EY) N:o 338/97 luetellaan eläin- ja kasvilajit, joiden kauppaa rajoitetaan tai valvotaan. Mainitut luettelot sisältävät luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (jäljempänä ’CITES-yleissopimus’) liitteissä olevat luettelot.
(2)
Yleissopimuksen liitteeseen III on hiljattain lisätty seuraavat lajit: Calyptocephalella gayi Chilen pyynnöstä; Agrias amydon boliviensis, Morpho godartii lachaumei ja Prepona praeneste buckleyana Bolivian pyynnöstä; Cedrela fissilis ja Cedrela lilloi (joihin on liitetty huomautus) Bolivian pyynnöstä; Cedrela odorata (johon on liitetty huomautus) Bolivian ja Brasilian pyynnöstä; Lodoicea maldivica Seychellien pyynnöstä; Pinus koraiensis Venäjän pyynnöstä.
(3)
Lajiin Lamna nasus sovelletaan EU:ssa suojelu- ja hoitotoimenpiteitä, erityisesti niitä, joista säädetään Euroopan unionin vesillä ja Euroopan unionin aluksiin tietyillä Euroopan unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2011 18 päivänä tammikuuta 2011 annetussa neuvoston asetuksessa (EU) N:o 57/2011 (2). Jotta voitaisiin edistää kansainvälistä yhteistyötä lajin Lamna nasus yksilöiden kaupan valvomiseksi, komissio aikoo ehdottaa, että jäsenvaltiot sisällyttävät lajin yleissopimuksen liitteeseen III. Laji Lamna nasus olisi tämän vuoksi sisällytettävä asetuksen (EY) N:o 338/97 liitteessä olevaan liitteeseen C, ja sisällyttämistä olisi sovellettava välittömästi sen jälkeen, kun lajin sisällyttäminen yleissopimuksen liitteeseen III tulee voimaan.
(4)
Yleissopimuksen liitteeseen III tehdyt muutokset edellyttävät vastaavia muutoksia asetuksen (EY) N:o 338/97 liitteessä olevaan liitteeseen C.
(5)
On todettu, että kolmen oravalajin (Callosciurus erythraeus, Sciurus carolinensis ja Sciurus niger) elävien yksilöiden tuominen Euroopan unionin luonnolliseen elinympäristöön muodostaisi ekologisen vaaran unionin uhanalaisille paikallisille eläinlajeille. Useat yksittäiset tutkimukset ovat osoittaneet tai antaneet viitteitä siitä, että tämä aiheuttaa uhkia tai mahdollisia uhkia oravalle (Sciurus vulgaris) sekä kasviyhteisöille ja elinympäristöille. Oravaan kohdistuvat uhat liittyvät syrjäyttävään kilpailuun (ravinnosta tai elinympäristöstä) ja kykyyn vastustaa tauteja. Ekosysteemeihin kohdistuvat uhkat liittyvät lintujen munien ja poikasten saalistamiseen, metsälintujen kanssa käytävään kilpailuun pesäpaikoista ja ravinnosta sekä kaarnan kuorimisesta metsämaalle ja puiden istutuksille aiheutuviin vahinkoihin. Mainittujen kolmen haitallisen vieraslajin yksilöitä tuodaan tällä hetkellä unioniin, ja lajit olisi sen vuoksi sisällytettävä asetuksen (EY) N:o 338/97 liitteessä olevaan liitteeseen B kyseisen asetuksen 3 artiklan 2 kohdan d alakohdan mukaisesti.
(6)
Lajin Haliotis midae yksilöiden kauppaa on seurattava. Tämä laji olisi sen vuoksi sisällytettävä asetuksen (EY) N:o 338/97 liitteessä olevaan liitteeseen D.
(7)
Termin ”lajike” määritelmä olisi lisättävä asetuksen (EY) N:o 338/97 liitteeseen, jotta pannaan täytäntöön CITESin päätöslauselma Conf.11.11 (Rev. CoP15) kasvien kauppaa koskevasta sääntelystä.
(8)
Jotta voidaan tehdä ero lajin Tillandsia xerographica luonnonvaraisten ja keinotekoisesti lisättyjen yksilöiden välillä, tähän jo liitteeseen B sisältyvän lajin yhteyteen on lisättävä huomautus, jossa täsmennetään, että keinotekoisesti lisättyjen yksilöiden kauppa on sallittua ainoastaan silloin, kun yksilöillä on tietyt havaittavissa olevat morfologiset ominaisuudet (alalehdet).
(9)
Asetuksen (EY) N:o 338/97 liitteessä olevassa liitteessä D oleva heimoon Gerrhosauridae liittyvä nimistöviitteiden epäjohdonmukaisuus olisi korjattava.
(10)
Näin ollen asetusta (EY) N:o 338/97 olisi muutettava. Muutosten laajuuden vuoksi ja selkeyden varmistamiseksi on asianmukaista korvata kokonaisuudessaan asetuksen liite.
(11)
Tässä asetuksessa säädetyt toimenpiteet ovat asetuksen (EY) N:o 338/97 18 artiklalla perustetun, luonnonvaraisen eläimistön ja kasviston kauppaa käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 338/97 liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä helmikuuta 2012.

Labels: 3
20